ნახევარქათამა (2005 წლის ფილმი)
ნახევარქათამა (ინგლ. Chicken Little) — 2005 წლის ამერიკული 3D ანიმაციური ფილმი. იგი გადაიღო Walt Disney Feature Animation-მა, ხოლო დისტრიბუტორია Buena Vista Pictures. „ნახევარქათამა“ არის უოლტ დისნეის ანიმაციური სტუდიების რიგით 46-ე სრულმეტრაჟიანი ანიმაციური ფილმი. იგი აგრეთვე არის დისნეის სტუდიების პირველი მთლიანად სამგანზომილებიან გრაფიკაზე დაფუძნებული სრულმეტრაჟიანი ფილმი, ვინაიდან იგი მანამდე Pixar-ის ფილმებს მხოლოდ დისტრიბუციას უწევდა, ხოლო „დინოზავრი“ შეიცავდა ცოცხლად გადაღებულ ფონებსაც. „ნახევარქათამა“ დისნეის მიერ ამავე სახელწოდების ამბის მეორე ადაპტირებაა (პირველი, 1943 წლის ფილმი, გამოვიდა მეორე მსოფლიო ომის პერიოდში). ეს აგრეთვე არის დისნეის უკანასკნელი ანიმაციური ფილმი, შექმნილი ჯონ ლესეტერის აღმასრულებელ დირექტორად დანიშვნამდე და Walt Disney Feature Animation-ის სახელით გამოსული უკანასკნელი ფილმი (შემდგომში მას სახელი შეეცვალა და უბრალოდ „უოლტ დისნეის ანიმაციური სტუდიები“ ეწოდა) „ნახევარქათამას“ შემოსავალმა მსოფლიო მასშტაბით 314 მილიონი აშშ დოლარი შეადგინა.